61. ΑΠΟΦΑΣΗ ΥΠΟΥΡΓΩΝ ΕΣΩΤΕΡΙΚΩΝ ΚΑΙ ΓΕΩΡΓΙΑΣ Αριθ.201539/568 της 3 Μαρτ./8 Απρ. 1981 (ΦΕΚ Β΄205) Περί καθορισμού λεπτομερειών εφαρμογής παρ.2 άρθρ.1 του Νόμ.1080/80. Έχοντας υπόψη: 1.Τις διατάξεις:DIR268/75/ΕΟΚ «περί καθορισμού ορεινών και προβληματικών περιοχών». 2.Τον Νόμ.1080/80 άρθρ.1 παρ.2 περί καθορισμού της εκτάσεως η οποία αντιστοιχεί στον αριθμό των ζώων δημότη στον οποίο παρέχεται το δικαίωμα βοσκής εντός της συνολικής βοσκήσιμης εκτάσεως του Δήμου ή της Κοινότητας. 3.Τις διατάξεις των άρθρ.5 και 6 του από 24.9.1958 Β.Δ/τος, όπως ισχύουν περί των προσόδων περί Δήμων και Κοινοτήτων. 4.Την αριθ.40090/28.5.80 κοινή απόφαση των Πρωθυπουργού και Υπουργού Εσωτερικών «περί μεταβιβάσεως αρμοδιοτήτων εις τον Υφυπουργόν Εσωτερικών (ΦΕΚ 527/11.6.80 τ.Β΄). 5.Τις σχετικές εισηγήσεις των αρμοδίων υπηρεσιών, αποφασίζουμε: Α.Οι οικείοι Δήμοι ή Κοινότητες στην κυριότητα, νομή ή χρήση των οποίων υπάρχουν βοσκότοποι, ύστερα από σχετική έγγραφη ειδοποίηση της οικείας Δ/νσεως Γεωργίας, να στέλνουν σ’ αυτήν, μέσα σε προθεσμία ενός μηνός το αργότερο από τη λήψη του σχετικού εγγράφου, πίνακα-δεόντως υπογεγραμμένο-όλων των γεωργών ή κτηνοτρόφων ή γεωργοκτηνοτρόφων που έχουν δικαίωμα χρήσεως των βοσκοτόπων του Δήμου ή της Κοινότητας, περιλαμβάνοντα τα κατωτέρω στοιχεία για κάθε δικαιούχο: 1.Ονοματεπώνυμο δικαιούχου χρήσεως βοσκοτόπου. 2.Αριθμός κατεχομένων υπ’ αυτών ζώων χωριστά κατ’ είδος (αιγοπρόβατα-βοοειδή-λοιπά ζώα), τα οποία χρησιμοποιούν το βοσκότοπο. 3.Στο τέλος του πίνακα θα βεβαιώνεται η συνολική έκταση των βοσκοτόπων των οποίων την κυριότητα ή νομή ή χρήση έχει ο Δήμος ή η Κοινότητα. Β΄Η Δ/νση Γεωργίας ύστερα από επεξεργασία των ανωτέρω στοιχείων και με βάση τον αριθμό των ζωϊκών μονάδων που κάνουν χρήση των ανωτέρω βοσκοτόπων καθορίζει την έκταση της βοσκής που αντιστοιχεί σε κάθε δικαιούχο, η οποία θα συνυπολογισθεί για τον καθορισμό της συνολικής χρησιμοποιουμένης από αυτόν γεωργικής ή κτηνοτροφικής εκτάσεως. 